
הכנסת השבע-עשרה






נוסח לא מתוקן

מושב שני
פרוטוקול מס' 192

מישיבת ועדת הכלכלה

יום רביעי כ"ו בשבט התשס"ז (14 בפברואר 2007) בשעה 10:45

סדר היום: הצעת חוק הרשות השנייה לטלוויזיה ורדיו (תיקון – הארכת זיכיון לשידורי רדיו 

                   אזורי), התשס"ו-2006

נכחו:
חברי הוועדה:

משה כחלון – היו"ר

רוברט אילטוב 

אבישי ברוורמן

מגלי והבה

יצחק וקנין 

יצחק זיו 

דוד טל 

אמנון כהן

חיים כץ

סופה לנדבר 

יורם מרציאנו

מיכאל נודלמן

חנא סוויד

יועצת משפטית: אתי בנדלר

מנהלת הוועדה: לאה ורון
רשמת פרלמנטרית: שרון רפאלי

הצעת חוק הרשות השנייה לטלוויזיה ורדיו (תיקון – הארכת זיכיון לשידורי רדיו

אזורי), התשס"ו-2006
היו"ר משה כחלון:


שלום לכולם. אני פותח את ישיבת ועדת הכלכלה. על סדר היום הצעת חוק הרשות השנייה לטלוויזיה ולרדיו (תיקון – הארכת זיכיון לשידורי רדיו אזורי) של חבר הכנסת אמנון כהן. בעבר היה גם חבר הכנסת גלעד ארדן, אבל הוא משך את שמו מהצעת החוק. קיימנו מספר דיונים והודעתי שהיום תתקיים הצבעה בלבד. הבמה שלך, היועצת המשפטית של הוועדה.

אתי בנדלר:

 ב-12 בפברואר הפצתי לחברי הוועדה חוות דעת, שבה הבעתי את דעתי שהצעת החוק כפי שהיא לפניכם היום איננה יכולה לעמוד במבחני חוקתיות. כלי תקשורת, ובכלל זה רדיו, הוא כלי רב עוצמה. אין תֵמה שהמחזיקים בכלי הזה מבקשים להמשיך ולהחזיק בו באופן בלעדי ולא להעביר את הזכות להתחרות על היכולת להחזיק בו – גם לאחרים. השאלה היא האם ראוי שחברי הכנסת ימנעו את האפשרות הזאת מאחרים.

נפרסו מספר נימוקים לעניין בפני חברי הוועדה. לצערי, ככל שאני עיינתי בכל אותם נימוקים שעמדו בפני הוועדה, הן התשתית העובדתית שהובאה בפניכם איננה תומכת באותם נימוקים – לא בנושא של תדרי רדיו פנויים; לא בנושא השידורים הפירטיים; לא בנושא הקשיים הכלכליים – אלה שלושת הנימוקים שהובאו בפני חברי הוועדה.

כולנו נאמני הציבור: אני כעובדת מדינה שמשתדלת לתת את מיטב שירותי הייעוץ לחברי הכנסת, וודאי אתם. אני מבקשת שתשקלו בכובד ראש את הנימוקים שהעליתי בפניכם. 

דוד טל:

 האם קראת את חוות הדעת של פרופ' שטרית?

אתי בנדלר:

בחוות הדעת שלי התייחסתי מפורשות לחוות הדעת הזאת. 

הצבעתי על נימוקי חוות הדעת באופן מפורש, דיברתי גם בישיבה הקודמת. לדעתי, בטרם הצבעה צריכה להיות תשובה לנימוקים שהעליתי. 

אמנון כהן:

אני מודה ליועצת המשפטית של הוועדה על המקצועיות ועל הליווי. היא עשתה עבודה רצינית. אני רוצה לציין שהחוק הזה לא מאריך שום דבר, אלא מסמיך את מועצת הרשות השנייה. לכן בקריאה הראשונה נצביע כמו שזה. החוק מסמיך את הרשות השנייה שתעשה עבודה מקצועית, ואז תחליט – אם בכלל ולכמה זמן. לכן פה לא צריך לעשות הטעיות, אנחנו לא מאריכים שום דבר, אלא מסמיכים.

היו"ר משה כחלון:


תודה רבה. מי בעד הצעת החוק כפי שהיא? 

לאה ורון:

אני אומרת מי מצביע במקום מי: חבר הכנסת מגלי והבה מצביע במקום חבר הכנסת יואל חסון; חברת הכנסת לנדבר במקום ישראל חסון; חבר הכנסת כץ מצביע במקום גלעד ארדן; וחבר הכנסת נודלמן במקום רונית תירוש. 

היו"ר משה כחלון:


מי בעד הצעת החוק?  בעד – 12; נגד - אין; נמנע – 1.

12 בעד הצעת החוק. אני נמנע. 

הצעת החוק עברה. הישיבה נעולה.

הישיבה ננעלה ב-10:50

